གཅིག་ནས་ཁོང་གི་ལོ་རྒྱུས་ལ་བོན་པོའི་ཕྱོགས་ནས་ཡུལ་སྒྲུང་ལྟ་བུའི་ངག་བཤད་ཐན་ཐུན་ཡོད་པ་དག་ནི་གཅིག་རྒྱུས་གཅིག་མཐུད་ཀྱིས་རྫུན་རིམ་ཇེ་མཐོར་སོང་ནས་དོན་དངོས་ཀྱི་བྱུང་བ་བསྒྲིབས་ནས་འདུག་པས་འདིར་མ་གླེང་ནའང་ཆོག་པར་སེམས།འོན་ཀྱང་དེ་དག་ལ་ཡང་བསམ་དགོས་ས་དང་དཔྱད་དགོས་ས་ཡོད།ལོ་རྒྱུས་མཁས་དབང་ཁ་ཤས་ཀྱིས་སྟོན་པ་གཤེན་རབ་ཁོང་བོད་ཀྱི་མི་ཞིག་མ་ཡིན་པར་ཨེ་ཤ་ཡའི་ནུབ་ཕྱོགས་པར་སིག་ཞེས་པའི་ས་གནས་ཞིག་ནས་འཁྲུངས་ཡོད་པ་དང་།ཁོང་གིས་སྐབས་དེའི་མི་སྣའི་ཁམས་དང་མཐུན་པའི་ཆོས་ཕྲན་ཆུང་ངུ་ཞིག་གསར་བསྟོད་བཟོས་པའི་བཤད་སྲོལ་ཡོད་མོད།འོན་ཀྱང་ད་ལྟའི་ཆར་བོད་རིག་པ་མཁས་ཅན་ཕྱི་ནང་གཉིས་ཆར་ནས་རྟོག་ཏུ་བཀུར་འོས་པ་མཁར་རྨེའུ་ལགས་ཀྱིས་ཏུན་ཧོང་ཡིག་རྙིང་དང་གོ་བསྡུར་ནས་ར་གསལ་བོ་སྤྲད་ཡོད།